CELEX: 
Language: bg
Date: 2017-09-29 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за допълване на Регламент (ЕС) 2016/1011 на Европейския парламент и на Съвета с уточняването на начина на оценка на номиналната стойност на финансовите инструменти, различни от дериватите, на условната стойност на дериватите и на нетната стойност на активите на инвестиционните фондове

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               С Регламент (ЕС) 2016/1011 на Европейския парламент и на Съвета относно индекси, използвани като бенчмаркове за целите на финансови инструменти и финансови договори или за измерване на резултатите на инвестиционни фондове (оттук нататък „Регламентът за референтните показатели“) се въвежда обща уредба с цел осигуряване на точността и достоверността на използваните референтни показатели (бенчмаркове) при финансовите инструменти, финансовите договори и инвестиционните фондове в Европейския съюз. С него следователно се допринася за функционирането на вътрешния пазар, като същевременно се постига висока степен на защита на потребителите и инвеститорите.
            
            
               Настоящият делегиран регламент се основава на оправомощаване, предвидено като възможност в Регламента за референтните показатели. Въпросът за субсидиарността беше включен в оценката на въздействието на Регламента за референтните показатели. 
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Комисията възложи на Европейския орган за ценни книжа и пазари (ЕОЦКП) да ѝ предостави техническо становище за евентуални делегирани актове във връзка с Регламента за референтните показатели. ЕОЦКП предостави становището си на Комисията на 10 ноември 2016 г. При изготвянето на техническото си становище ЕОЦКП организира две обществени консултации — през февруари-март 2016 г. (51 публикувани отговора
                  1
               ) и през юни 2016 г. (33 публикувани отговора
                  2
               ). Освен това, на 29 февруари 2016 г. органът организира открито изслушване. Комисията присъства на заседанията на работната група на ЕОЦКП, натоварена с изготвянето на становището, както и на откритото изслушване, а при изготвянето на делегирания регламент тя взе предвид и получените при консултациите отговори. 
            
            
               Като цяло отговорилите на консултациите на ЕОЦКП по проекта на техническо становище подкрепиха предложените от ЕОЦКП правила, които да се прилагат при липса на налични данни от източниците на данни. Някои респонденти поискаха да се поясни, че използването на наличните данни не означава, че администраторите на референтни показатели ще трябва да плащат, за да получават наличните данни. Други посочиха, че националните компетентни органи и ЕОЦКП следва също да предоставят на разположение съответните си източници на данни. 
            
            
               Накрая, ЕОЦКП запита дали използването на лицензионни споразумения за установяване на финансовите инструменти, чиято стойност се определя въз основа на референтни показатели, би било полезно, по-специално за инвестиционните фондове. Повечето респонденти посочиха, че не смятат, че това би било полезно. Те заявиха, че всякакво задължително използване на лицензионните споразумения би представлявало значително бреме, особено предвид факта, че потребителите не са правно обвързани да отговарят на въпросниците. Респондентите изразиха също така съмнение, че такъв подход би предоставил задълбочена представа за степента на използване на даден референтен показател. Поради това ЕОЦКП реши да не се позовава в становището си на лицензионните споразумения, които не са включени и в настоящия делегиран акт.
            
            
               От своя страна, през 2016 г. и първото тримесечие на 2017 г. Комисията проведе двустранни срещи с различни заинтересовани лица, за да обсъди с тях делегираните актове. Тя също така проведе две заседания на съответната експертна група, по време на които експерти от финансовите министерства и надзорните органи на държавите членки, както и наблюдатели от Европейския парламент и ЕОЦКП, обсъдиха делегираните мерки.
            
            
               След вътрешната за Комисията междуведомствена консултация, проведена от 22 юни 2017 г. до 20 юли 2017 г., обществеността бе приканена да се произнесе по проекта на делегиран регламент на Комисията. Един респондент отбеляза, че би било от полза, ако ЕОЦКП предостави допълнителни насоки за евентуалното използване на посочените в член 4 алтернативни величини. Друг респондент предложи формулировката „най-добросъвестно“ в член 4 да бъде въведена и в членове 1, 2 и 3. В членове 1, 2 и 3 обаче се съдържат конкретни препратки, с които администраторите на референтни показатели би следвало да се съобразяват. На тези администратори е предоставена свободата да избират източника си на данни, но тяхна е и отговорността за точността на данните. 
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               В член 1 се определя подходът за изчисляване при първоначалния етап, в случай че изискваните данни, посочени в членове 2—4, не са налични, когато настоящият делегиран регламент влезе в сила.
            
            
               В членове 2—4 се определя начинът на изчисляване на номиналните стойности, условните стойности и нетната стойност на активите, за да се определи дали даден референтен показател следва да се счита за критичен. 
            
            
               В член 5 се определя начинът на изчисляване при непряко позоваване на референтен показател.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 29.9.2017 година
            
            
               за допълване на Регламент (ЕС) 2016/1011 на Европейския парламент и на Съвета с уточняването на начина на оценка на номиналната стойност на финансовите инструменти, различни от дериватите, на условната стойност на дериватите и на нетната стойност на активите на инвестиционните фондове
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
         
         
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2016/1011 на Европейския парламент и на Съвета от 8 юни 2016 г. относно индекси, използвани като бенчмаркове за целите на финансови инструменти и финансови договори или за измерване на резултатите на инвестиционни фондове, и за изменение на директиви 2008/48/ЕО и 2014/17/ЕС и на Регламент (ЕС) № 596/2014
                  3
               , и по-специално член 20, параграф 6, буква а) от него,
            
            
               като има предвид, че:
            
            
               (1)Общата стойност на финансовите инструменти, финансовите договори и инвестиционните фондове, чиято стойност или резултати съответно се определят или измерват въз основа на референтен показател, е ключов критерий за категоризирането на този референтен показател, в съответствие с Регламент (ЕС) 2016/1011, като критичен, значим или с малка значимост. Поради това е необходимо номиналната стойност на финансовите инструменти, различни от деривати, условната стойност на дериватите и нетната стойност на активите на инвестиционните фондове да се изчисляват по един и същ начин в целия Съюз, така че да се осигури съгласувано категоризиране на референтните показатели в държавите членки и еднообразно прилагане на Регламент (ЕС) 2016/1011.
            
            
               (2)С оглед на надеждността на референтните показатели, номиналната стойност на финансовите инструменти, условната стойност на дериватите и нетната стойност на активите на инвестиционните фондове следва да бъде изчислявана въз основа на регламентирани данни, стига такива да са налични.
            
            
               (3)Общата стойност на финансовите инструменти, финансовите договори и инвестиционните фондове следва да се изчислява, като се вземе предвид както пряката връзка ѝ с даден референтен показател, така и опосредстваната — от комбинация от референтни показатели, в които е включен този референтен показател. Когато даден финансов инструмент, финансов договор или инвестиционен фонд са свързани с няколко референтни показателя, е целесъобразно всички тези референтни показатели да бъдат взети под внимание при изчисляването на общата стойност на тези финансови продукти, тъй като те са обвързани не само с дадения референтен показател. Следователно е необходимо да се доуточни как се изчислява общата стойност при опосредствана връзка с даден референтен показател, така че в целия Съюз това изчисление да се прилага пряко, а стойността или резултатите — измервани по съгласуван начин,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
                  Номинална стойност на финансовите инструменти, различни от деривати, и дялове в предприятията за колективно инвестиране
            
            
               Номиналната стойност на финансовите инструменти, различни от деривати, и дяловете в предприятията за колективно инвестиране, е общата номинална стойност на емитираните инструменти в парично изражение, посочена в таблица 3, поле 14 от приложението към Делегиран регламент (ЕС) 2017/585 на Комисията
                  4
               .
            
            
               Член 2
                  Условна стойност на дериватите
            
            
               Условната стойност на дериватите, посочени в член 20, параграф 6, буква а) от Регламент (ЕС) 2016/1011, е условната стойност, посочена в таблица 2, поле 20 от приложението към Делегиран регламент (ЕС) 2017/104 на Комисията
                  5
               . Когато обаче тази условна стойност е отрицателна, условната стойност е равна на абсолютната стойност.
            
            
               За сделките с индекси на кредитни деривати, към условната стойност се прилага коефициент на индекса, посочен в таблица 2, поле 89 от приложението към Делегиран регламент (ЕС) 2017/104.
            
            
               Член 3
                  Нетна стойност на активите на предприятията за колективно инвестиране
            
            
               Посочената в член 20, параграф 6, буква а) от Регламент (ЕС) 2016/1011 нетна стойност на активите на предприятията за колективно инвестиране е една от следните:
            
            
               а)за предприятията за колективно инвестиране, обхванати от Директива 2009/65/ЕС на Европейския парламент и на Съвета
                  6
               : докладваната в най-актуалния годишен или шестмесечен доклад по член 68, параграф 2 от посочената директива нетна стойност на активите за всеки дял, умножена по броя дялове;
            
            
               б)за предприятията за колективно инвестиране, обхванати от Директива 2011/61/ЕС на Европейския парламент и на Съвета
                  7
               :най-актуалната налична нетна стойност на активите, посочена в член 104, параграф 1, буква в) от Делегиран регламент (ЕС) № 231/2013 на Комисията
                  8
               .
            
            
               Член 4
                  Прибягване до алтернативни величини
            
            
               Когато величините за изчисляване на общата стойност на финансовите инструменти, финансовите договори или инвестиционните фондове, която се определя въз основа на референтния показател, посочен в членове 1, 2 и 3, не са налични или са непълни, общата стойност, посочена в член 20, параграф 1, буква а) от Регламент (ЕС) 2016/1011, както и общата средна стойност, посочена в член 24, параграф 1, буква а) от същия регламент, се изчисляват, като се използват алтернативни величини, в т.ч. величини и сравнителни величини, предоставени от частни доставчици на информация, или изчислената и публикувана от пазарните оператори информация за откритите позиции, при условие че тези величини и сравнителни величини са с достатъчно добра репутация и са надеждни.
            
            
               Ако даден администратор използва алтернативни величини или данни, той изчислява общия размер най-добросъвестно въз основа на наличните данни.
            
            
               Администраторът, който използва алтернативни величини или данни, писмено предоставя на компетентния орган спецификация на използваните източници на данни, когато го уведомява по силата на член 24, параграф 3 от Регламент (ЕС) 2016/1011.
            
         
         
            
               Член 5
                  Парична единица
            
            
               Величините, посочени в членове 1, 2 и 3, се изразяват в евро, като при необходимост се конвертират в евро, като се използва публикуваният от Европейската централна банка фиксинг за деня.
            
            
               Член 6
                  Опосредствана връзка с даден референтен показател, включен в комбинация от референтни показатели
            
            
               Когато даден референтен показател се използва опосредствано — чрез комбинация от референтни показатели, в която е включен, за целите на праговете, посочени в член 20, параграф 1 и член 24, параграф 1, буква а) от Регламент (ЕС) 2016/1011, величините са една от следните:
            
            
               а)изразеното в проценти тегло на референтния показател в комбинацията от референтни показатели, умножено по общата или средната стойност — както е приложимо, на съответния финансов инструмент или инвестиционен фонд — когато това тегло е ясно определено или може да бъде изчислено приблизително въз основа на друга налична информация;
            
            
               б)общата или средната стойност — както е приложимо, на съответния финансов инструмент или инвестиционен фонд, разделена на броя на референтните показатели в комбинацията от референтни показатели — когато конкретното тегло на референтния показател не е определено, нито може да бъде изчислено приблизително.
            
            
               Член 7
                  Влизане в сила
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 29.9.2017 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO
                   
               
               
                  
                     (3)
                  OB L 171, 29.6.2016 г., стр. 1.
               
               
                  
                     (4)
                  Делегиран регламент (ЕС) 2017/585 на Комисията от 14 юли 2016 г. за допълване на Регламент (ЕС) № 600/2014 на Европейския парламент и на Съвета по отношение на регулаторните технически стандарти за определяне на стандартите и форматите за референтните данни за финансовите инструменти и техническите мерки във връзка с процедурите, които трябва да бъдат прилагани от Европейския орган за ценни книжа и пазари и компетентните органи (ОВ L 87, 31.3.2017 г., стр. 368).
               
               
                  
                     (5)
                  Делегиран регламент (ЕС) 2017/104 на Комисията от 19 октомври 2016 г. за изменение на Делегиран регламент (ЕС) № 148/2013 за допълнение на Регламент (ЕС) № 648/2012 на Европейския парламент и на Съвета относно извънборсовите деривати, централните контрагенти и регистрите на трансакции във връзка с регулаторните технически стандарти относно минималните данни, отчитани пред регистри на трансакции (ОВ L 17, 21.1.2017 г., стр. 1).
               
               
                  
                     (6)
                  Директива 2009/65/ЕО на Европейския парламент и на Съвета от 13 юли 2009 г. относно координирането на законовите, подзаконовите и административните разпоредби относно предприятията за колективно инвестиране в прехвърлими ценни книжа (ПКИПЦК) (ОВ L 302, 17.11.2009 г., стр. 32).
               
               
                  
                     (7)
                  Директива 2011/61/ЕС на Европейския парламент и на Съвета от 8 юни 2011 г. относно лицата, управляващи алтернативни инвестиционни фондове, и за изменение на директиви 2003/41/ЕО и 2009/65/ЕО и на регламенти (ЕО) № 1060/2009 и (ЕС) № 1095/2010 (ОВ L 174, 1.7.2011 г., стр. 1).
               
               
                  
                     (8)
                  Делегиран регламент (ЕС) № 231/2013 на Комисията от 19 декември 2012 г. за допълване на Директива 2011/61/ЕС на Европейския парламент и на Съвета по отношение на освобождаванията, общите условия във връзка с дейността, депозитарите, ливъриджа, прозрачността и надзора (OВ L 83, 22.3.2013 г., стp. 1).